<classify> Akisoma maazimio ya awali ya kesi hiyo baada ya kusikiliza pande zote Mwenyekiti wa Kamati hiyo, Abass Tarimba alisema awali Mwamuzi Salehe Mangola aliyechezesha mchezo wa Geita Mining FC dhidi ya JKT Kanembwa, anatakiwa kufika kwenye kamati keshokutwa kujibu tuhuma.Pia Tarimba alisema wengine ambao wanatakiwa kufika kwenye kamati hiyo siku hiyo ni mwamuzi aliyechezesha mchezo wa Polisi Tabora na JKT Oljoro, Masoud Mkeremi na mwamuzi wa mezani Fernand Machunde, Kamishna wa Geita FC na JKT Kanembwa, Moshi Juma.Wengine ni makipa wa timu zote nne, Alex Kataya wa Polisi Tabora, Husein Nalinga wa JKT Oljoro, Mohamed Mohamed wa JKT Kanembwa na Denis Richard wa Geita Mining FC.Viongozi walioitwa ni kocha msaidizi wa Geita Mining FC, Choke Abeid, Mwenyekiti wa Chama cha Soka Tabora, Yusuph Kitumbo, msimamizi wa kituo cha Tabora, Fateh Remtullah, msimamizi wa kituo cha Kigoma, Omar Gindi na Mwenyekiti wa Chama cha Soka mkoa wa Geita, Salum Kulunge.Tarimba alisema matukio ambayo yalitokea uwanjani hayakuutendea haki mpira wa miguu na ndio maana TFF ikadai matokeo yalipangwa. Tarimba alisema kamati yake inatumia kanuni 69 za nidhamu ambazo zinaeleza kuhusika kwa watu kupanga matokeo ya mpira wa miguu.Mtu yeyote ambaye atajihusisha katika kupanga matokeo ya mechi yoyote kinyume na utaratibu wa kanuni za mpira wa miguu anaweza kufungiwa kujihusisha na mpira wa miguu kwa miaka kumi au kutozwa faini Sh 1,000,000 au kufungiwa maisha. Endapo mhusika atakuwa ofisa wa klabu, mchezaji au ofisa wa chama bila kufuata taratibu za kisheria akajihusisha katika kupanga matokeo mkoa ambapo huyo mchezaji, ofisa au kiongozi anatoka utatozwa faini.Pia Tarimba alitoa tahadhari kwa timu nyingine na viongozi wanaosimamia mashinano yanayoendelea kutojihusisha katika kupanga matokeo kwani athari zake ni kubwa. Pia Mkurugenzi Msaidizi wa Sheria na Wanachama wa TFF, Eliud Mvella, alisema watuhumiwa wote wanatakiwa kufika mbele ya kamati hiyo kwa gharama zao wenyewe.  <topic>: MICHEZO 